Oficialusis leidinys 201 E , 18/08/2005 p. 0081 - 0082



P6_TA(2004)0060 Klimato pokyčiai Europos Parlamento rezoliucija dėl ES strategijos Buenos Airių konferencijoje dėl klimato kaitos (COP-10) Europos Parlamentas, - atsižvelgdamas į 1997 m. gruodžio mėn. Jungtinių Tautų bendrosios klimato kaitos konvencijos (JTBKKK) Kioto protokolą, konferencijose Bonoje (2001 m. liepą), Marakeše (2001 m. lapkritį), Naujajame Delyje (2002 m. lapkritį) ir Milane (2003 m. gruodį) patvirtintas jo įgyvendinimui taikomas procedūras ir būsimą dešimtąją šalių konferenciją (COP-10), kuri vyks Buenos Airėse, Argentinoje, 2004 m. gruodžio 6- 17 dienomis, - atsižvelgdamas į savo 2002 m. rugsėjo 25 d. rezoliuciją dėl Komisijos komunikato dėl Europos klimato kaitos programos įgyvendinimo pirmojo etapo [1], - atsižvelgdamas į Aplinkos, visuomenės sveikatos ir maisto saugos komiteto pagal jo Darbo tvarkos taisyklių 108 straipsnį pateiktus klausimus žodžiu O-0049/04 ir O-0050/04 bei Tarybos ir Komisijos pareiškimus, - atsižvelgdamas į savo Darbo tvarkos taisyklių 108 straipsnio 5 dalį, A. kadangi Europos Bendrija, kaip ir jos valstybės narės, 2002 m. gegužės 31 d. ratifikavo Kioto protokolą, o Europos Parlamentas ir Taryba patvirtino teisėkūros priemones [2] ir taip parodė savo politinį ryžtą vykdyti įsipareigojimą imtis veiksmų dėl klimato kaitos, B. kadangi Kioto protokolą ratifikavo jau 126 valstybės, kuriose išmetama 44, 2 proc. visų šiltnamio efektą sukeliančių dujų, tačiau protokolas įsigalios tik tada, kai jį ratifikuos valstybės, kuriose išmetama bent 55 proc. visųšiltnamio efektą sukeliančių dujų, C. kadangi Europos Parlamentas ir Taryba 2003 m. spalio 13 d. priėmė direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje [3], ir kadangi šis svarbus žingsnis patvirtina ES ir jos valstybių narių politinį įsipareigojimą didelį dėmesį skirti ilgalaikiams vidiniams veiksmams bei skatina prisidėti kitas šalis, D. kadangi Kioto protokolas yra tik pirmoji tarptautinės bendruomenės iniciatyva kovojant su klimato pokyčiais ir kadangi tai nereiškia, kad kitoms priemonėms, kuriomis nacionaliniu lygmeniu siekiama sumažinti išmetamų šiltnamio efektą sukeliančių dujų kiekį, turi būti skiriamas mažesnis dėmesys, net priešingai - jos turi būti laikomos papildančiomis kitas priemones, 1. ragina ES išlaikyti vadovaujantį vaidmenį per derybas COP-10 konferencijoje Buenos Airėse; 2. mano, kad COP-10 yra gera galimybė ne tik imtis tolesnių veiksmų po sprendimų, priimtų ankstesnėse šalių konferencijose, ypač vykusiose Bonoje, Marakeše, Naujajame Delyje ir Milane, bet ir pradėti plataus masto diskusijas apie pagrindinius antrojo įsipareigojimų etapo klausimus bandant pasiekti ES tikslą, kad pasaulinis temperatūros padidėjimas būtų mažesnis nei +2°C nuo ikiindustrinių lygių; pakartoja savo poziciją, kad ilgainiui turi būti taikomas vienodų teisių kiekvienam pasaulio piliečiui principas; 3. ragina ES ir kitas JTBKKK šalis tęsti Milane pradėtas diskusijas siekiant įtraukti tarptautinių skrydžių ir jūrų transporto emisijas nustatant emisijų sumažinimo tikslus antrajam įsipareigojimų etapui nuo 2012 m.; taip pat primygtinai ragina ES ir kitas JTBKKK šalis įdėmiai stebėti eismo transporto emisijas ir galimai suformuoti savo protokolą transporto emisijoms; 4. palankiai vertina Rusijos Federacijos neseniai priimtą sprendimą ratifikuoti Kioto protokolą ir taip leisti jam įsigalioti; 5. tuo pačiu ragina Kioto protokolo dar neratifikavusias valstybes kuo greičiau tai padaryti; ragina JAV valdžią iš naujo apsvarstyti savo sprendimą neprisidėti prie protokolo; 6. primygtinai ragina Komisiją ir valstybes nares dialogo su tarptautiniais partneriais, ypač Jungtinėmis Amerikos Valstijomis ir Rusija, metu pabrėžti būtinybę saugoti klimatą ir tai, kad ES ir trečiųjų šalių santykių negali nepaveikti konstruktyvios pozicijos šiuo klausimu nebuvimas; 7. mano, kad ES delegacija šiose derybose dėl klimato kaitos vaidina svarbų vaidmenį, todėl nepriimtinu faktu laiko tai, kad šiai delegacijai priklausantys Europos Parlamento nariai negalėjo dalyvauti ES koordinaciniuose posėdžiuose ankstesnėse šalių konferencijose; tikisi, kad Europos Parlamento atstovai galės dalyvauti tokiuose posėdžiuose Buenos Airėse bent stebėtojų statusu su teise arba be teisės išsakyti nuomonę; 8. atkreipia dėmesį į naujausią Europos aplinkosaugos agentūros pranešimą, kuriame inter alia pažymima, kad dėl klimato kaitos temperatūra Europoje kyla greičiau nei vidutiniškai pasaulyje; atkreipia dėmesį į klimato kaitą ir atšilimą arktinėse srityse; 9. mano, kad ES turi dėti dvigubai daugiau pastangų, kad pasiektų Kioto protokolo tikslus ir taip parodytų pavyzdį kitoms konvencijos šalims; 10. ragina ES ir valstybes nares investuoti į priemones, skirtas prisitaikyti prie klimato kaitos, ir numatyti reikalingą kiekį lėšų besivystančių šalių prisitaikymui finansuoti; 11. pabrėžia energijos naudojimo efektyvumą skatinančių priemonių (jų potencialas ES yra didelis) ir atsinaujinančių energijos šaltinių svarbą šiuo požiūriu ir remia Komisijos pranešimą šiuo klausimu (KOM(2004)0366); ypač pabrėžia biomasės, kaip energijos formos, nedidinančios anglies dvideginio (CO2) kiekio, potencialą ir ragina Komisiją įvertinti teisėkūros priemones, kuriomis būtų remiama energijos gamyba iš biomasės; ragina visas valstybes nares prisiimti atsakomybę siekiant užtikrinti, kad jos pasieks pasiskirstytus tikslus; 12. ragina valstybes nares, kurios dar nesudarė nacionalinių paskirstymo planų, kaip to reikalaujama pagal direktyvą dėl prekybos emisijų kvotomis, sudaryti juos kuo greičiau, o jų sudarymo metu jų pagrindu imti ambicingus tikslus; primygtinai ragina Komisiją nedelsiant imtis teisinių žingsnių valstybių narių, kurios nesilaiko direktyvos reikalavimų, atžvilgiu; ragina Komisiją atmesti tuos nacionalinius paskirstymo planus, kuriuose leidžiama išmesti nepateisinamai didelį anglies dvideginio (CO2) kiekį; 13. reikalauja neleisti keisti patvirtintų atskirųšalių paskirstymo planų po 2005 m. sausio 1 d., kai juos bus imta taikyti; 14. įpareigoja Parlamento Pirmininką perduoti šią rezoliuciją Komisijai, Tarybai, valstybių narių parlamentams ir vyriausybėms bei JT bendrosios klimato kaitos konvencijos sekretoriatui su prašymu, kad ji būtų išplatinta visoms ES nepriklausančioms susitarimo šalims. [1] OL C 273 E, 2003 11 14, p. 172. [2] 2004 m. vasario 11 d. Sprendimas Nr. 280/2004/EB dėl šiltnamio efektą sukeliančių dujų emisijos Bendrijoje monitoringo mechanizmo ir Kioto protokolo įgyvendinimo (OL L 49, 2004 2 19, p. 1) ir 2004 m. spalio 27 d. direktyva 2004/101/EB, iš dalies keičianti Direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje, Kioto protokolo projektų mechanizmų atžvilgiu (OL L 338, 2004 11 13, p. 18). [3] OL L 275, 2003 10 25, p. 32. --------------------------------------------------